b'\n_START_ARTICLE_\nIonisaatiokammio\n_START_PARAGRAPH_\nIonisaatiokammio on geigermittarin ja verrannollisuuslaskurin ohella yksi kaasut\xc3\xa4ytteisist\xc3\xa4 hiukkasilmaisintyypeist\xc3\xa4 ja sen toiminta perustuu kammion sis\xc3\xa4lt\xc3\xa4v\xc3\xa4n kaasun ionisaatioon.\n_START_SECTION_\nRakenne ja toimintaperiaate\n_START_PARAGRAPH_\nIonisaatiokammio on muodoltaan tavallisesti joko sylinterim\xc3\xa4inen tai suorakulmainen, joka on t\xc3\xa4ytetty kaasulla. Sylinterinmallisessa ilmaisimessa sein\xc3\xa4m\xc3\xa4 on katodi ja keskell\xc3\xa4 on anodilanka. Anodin ja katodin v\xc3\xa4lille on synnytetty oikeansuuruinen j\xc3\xa4nnite, jotta ilmaisin toimii halutulla tavalla. J\xc3\xa4nnitteen on oltava riitt\xc3\xa4v\xc3\xa4n suuri, etteiv\xc3\xa4t ionit rekombinoituisi ja toisaalta j\xc3\xa4nnite ei saa olla liian suuri, ettei kaasussa tapahtuisi elektronivy\xc3\xb6ryj\xc3\xa4._NEWLINE_Kun s\xc3\xa4teily penetroi ilmaisinkammion, se irrottaa kaasumolekyyleist\xc3\xa4 elektroneita. Ionit pyrkiv\xc3\xa4t siirtym\xc3\xa4\xc3\xa4n katodille ja elektronit anodille. Toisin kuin geigermittarissa tai verrannollisuuslaskurissa, ionisaatiokammiossa ei synny elektronivy\xc3\xb6ryj\xc3\xa4. Syntynyt signaalivirta on verrannollinen ilmaisimen l\xc3\xa4p\xc3\xa4isseen s\xc3\xa4teilyhiukkasen energian suuruudelle. T\xc3\xa4m\xc3\xa4n vuoksi ilmaisimella on mahdollista erottaa suuri- ja matalaenergiaiset hiukkaset, toisin kuin geigermittarilla._NEWLINE_Ionisaatiokammion huono puoli on se, ettei ilmaisin kykene erottamaan samaan aikaan saapuneita hiukkasia. Ionisaatiokammiolla on my\xc3\xb6s heikko aikaresoluutio, sill\xc3\xa4 se ei pysty havaitsemaan kahta per\xc3\xa4tt\xc3\xa4ist\xc3\xa4 hiukkasta, jos ne saapuvat alle millisekuntien aikav\xc3\xa4lill\xc3\xa4.'